JK Education

História

Myšlienka založiť vzdelávaciu skupinu, ktorá bude pomáhať českým študentom študovať na zahraničných internátnych školách vznikla v hlave Kaniu už počas jeho štúdia na americkej strednej škole. Po svojom návrate sa rozhodol s kamarátom z detstva založiť spoločnosť, ktorá by doručila českým študentom podobnú skúsenosť, akú zažil on v Amerike.
Spoločnosť vznikla ako J&K Consulting 10. apríla 2013. V tom roku sa jej podarilo dostať 10 študentov na zahraničné internátne školy. V roku 2014 poslali 21 českých študentov na zahraničné internátne stredné školy. V roku 2015 zorganizovali prvý ročník vzdelávacieho veľtrhu JK Education EXPO, na ktorý prišlo zo zahraničia 32 stredných škôl. 
Kania sa v roku 2016 rozhodol investovať do jedného gymnázia v Prahe a spoluzaložil Pražské humanitní gymnázium, kde zaviedol výučbu inšpirovanú fínskym a americkým edukačným systémom. V tom istom roku sa uskutočnil druhý ročník veľtrhu JK Education EXPO, na ktorý prišlo 40 zahraničných škôl z Ameriky, Európy a Kanady. Spoločnosť rozšírila svoju pôsobnosť na Slovensko, Maďarsko a Poľsko. 
Nasledujúci rok sa počet študentov na zahraničných internátnych školách zvýšil na 107 a skupina sa rozhodla založiť prvú americkú strednú školu v Česku. V Prahe vznikla American Academy in Prague s americkou akreditáciou. Konatelia spoločnosti sa v roku 2017 rozhodli premenovať spoločnosť z J&K Consulting na JK Education. Po úspechu s American Academy in Prague založili v roku 2018 druhú pobočku v Brne, ktorá v akademickom roku 2019/2020 plánuje prijať 50 študentov. V roku 2019 skupina plánuje otvoriť American Academy in Bratislava.
V roku 2018 do spoločnosti vstúpil slovenský investičný fond Espira Investments, za ktorým stojí investičná bankérka Andrea Ferancová a Emília Mamajová.
V roku 2019 zaradil magazín Forbes (magazín) Ondřeja Kaniu do rebríčku Forbes 30 pod 30 mladých talentov Česka a následne do prestížneho európskeho výberu v oblasti social entrepreneurship.

Prístup k vzdelaniu

JK Education sa prostredníctvom vlastných projektov snaží ponúknuť českým rodinám a študentom vo veku od 12 do 18 rokov alternatívu k českému vzdelávaciemu systému. Spolupracuje s americkými, kanadskými a britskými strednými školami, na ktoré v školskom roku 2019/2020 pošle viac ako 180 študentov. V rámci vzdelávania sa sústreďujú na jazyky, ktoré sú podľa nich v 21. storočí najdôležitejšou zručnosťou mladých ľudí. Ich víziou je pripraviť študentov na najlepšie univerzity po celom svete a úspešný život v 21. storočí.

Štúdium v zahraničí

Hlavnou činnosťou spoločnosti je zabezpečiť českým, slovenským, poľským a maďarským študentom štúdium na kvalitných zahraničných internátnych školách v Amerike, Kanade a Európe. 
Momentálne má vzdelávacia skupina vytvorené unikátne partnerstvo s viac ako 40 zahraničnými strednými školami a dokáže zabezpečiť štúdium na viac ako 150 stredných školách v USA, Kanade a Európe.
Internátne stredné školy sú školy, kde študenti bývajú na internáte v rámci veľkého školského kampusu.

Veľtrhy

Spoločnosť každoročne usporadúva veľtrh internátnych stredných škôl JK Education EXPO v Prahe, Bratislave, Varšave a v Budapešti. V roku 2018 sa uskutočnil jeho štvrtý ročník, na ktorý prišli zástupcovia z viac ako 40 amerických, kanadských a európskych škôl.

Školy v Česku

Od vzniku spoločnosť založila tri stredné školy v Česku, ku ktorým od septembra 2019 pribudne štvrtá. V roku 2016 investovala do pražského gymnázia a založila Pražské humanitní gymnázium, ktorého výuka je inšpirovaná fínskym a americkým vzdelávacím konceptom. Gymnázium je orientované na humanitné predmety a pravidelne usporadúva besedy s významnými osobnosťami z politiky, podnikania alebo vedy.
V roku 2017 JK Education otvorili v Prahe strednú školu s americkou akreditáciou - American Academy in Prague, ktorá je inštitucionálnym partnerom americkej internátnej školy Foxcroft Academy v Maine, USA.  Táto škola je garantom American Academy a podieľa sa na vytváraní vzdelávacích osnov. Študenti American Academy in Prague majú slobodu vo výbere predmetov, ktorým sa chcú venovať. Rovnako ako Pražské humanitní gymnázium aj na American Academy prebiehajú tematické a projektové vyučovanie. 
Výuka prebieha v angličtine a učitelia pochádzajú z celého sveta. Riaditeľkou je Američanka Ana H. Blackstad.